《二十八日残雪不消怀旧》
元代·方回

老眼今犹见雪明，几番绝景慰生平。
三高祠畔吴江棹，百战军前鄂汉城。
颠沛艰难垂欲死，登临慷慨谩多情。
骆驼乳紫青貂暖，老矣无由再玉京。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。